《走笔答赠胡京孺（名拱极）》
明代·程嘉燧

丈夫身无羽翰长逼侧，江水滔滔阻相识。
白首逢君大道间，一笑寒灰吐颜色。
五山低昂波浪高，扁舟掀舞同秋毫。
截江破浪赴知己，侯门噂沓讥徒劳。
世人豪举皆如此，朱弦半绝心欲死。
颜厚难教伺贵人，舌存未遣忧妻子。
城中泥淖十尺深，多君款曲投知音。
宁须百钱一斗酒，自有片语千黄金。
男儿感激会下泪，莫缘失路沾衣襟。

作者简介：程嘉燧（1565～1643）明代书画家、诗人。字孟阳，号松圆、偈庵，又号松圆老人、松圆道人、偈庵居士、偈庵老人、偈庵道人。晚年皈依佛教，释名海能。南直隶徽州府休宁县（今安徽休宁）人，应试无所得，侨居嘉定，折节读书，工诗善画，通晓音律，与同里娄坚、唐时升，并称“练川三老”。谢三宾合三人及李流芳诗文，刻为《嘉定四先生集》，有《浪淘集》。